Im Joahr 1056 is Heinrich III. in da Kinipfoiz Bodfeld am Harz gstorbn. No aaf dem Totnbett hot da Kaisa dofia gsorgt, dass duach a erneite Woi de Thronfoig vo seim Sohn bstätigt worn is. Mit da Regelung vo da Nochfoig is Papst Viktor II. betraut worn, der ois ehemoliga Kanzla und Bischof vo Eichstätt im Reich große Autorität bsessn hot. Da Herrschawechsl scheint ohne erkennborn Widastond voizong worn zum sei. No in Bodfeld hot Viktor vasuacht de Zuastimmung bislang no oppositionella Personan zu erreicha. Noch da Bestattung vom Kaisa is er noch Aachn greist und hot des keanigliche Kind aaf den Thron vo Karl dem Großnngsetzt. Ofang Dezemba is dem Papst aaf em Hofdog de Ausseahnung mit Gottfried dem Bärtign glunga. Wenige Wochan spada hot er zu Weihnochtn aaf am Hofdog in Rengschbuag den Ausgleich mit de Aafständischn in Baiern erreicht. Stejvatretnd fia den mindajahrign Kini hot sei Muatta Agnes vo Poitou de Regierungsgschäfte gfiaht. Ois Viktor II. im Somma 1057 gstorbn is, hot de Regentin ihrn wichtigstn Hejfa valorn. Zugleich is de Vabindung zu de kiachlichn Reformkräft an da reamischn Kurie obgrissn.